Den,
wan die wen Jesus wende gyada dem tugeda,
ihn tel dem seh,
“Unu no fi lef Jerusalem,
bot unu fi wiet fi di gif weh di Faada wehn pramis,
weh Ah wehn tel unu bout.
John wehn baptaiz unu wid waata,
bot iina fyuu diez God gwain baptaiz unu wid di Holy Spirit.”
Wan neks die,
wen di disaipl dem wehn kom tugeda wid Jesus,
dehn aks im seh,
“Laad,
yuu gwain frii wi Israel pipl ahn gi wi bak fi wi kingdom now?”
Jesus ansa ahn seh,
“Unu no hafy nuo dat.
Dah di Faada set di taim ahn di die ahn di yier wen aala dat gwain hapm,
bikaaz ihn gat di atarity fi du dat.
Bot wen di Holy Spirit kom dong pahn unu,
unu gwain get plenty powa,
ahn unu gwain kyan go aal bout di plies deh tel di pipl bout mii.
Unu gwain du dis iina Jerusalem,
den di huol a Judea lan,
den Samaria lan,
iivn dongtu di laas paat a di worl.”
Afta ihn don seh dat,
ihn staat riez ahn ihn gaan op iina hevn rait fronta dehn ai.
Den wan kloud kova im op ahn dehn kudn si'im no muo.
Bot di apasl dem wehn stil deh stan op deh;
dehn stier op iina hevn uova haad,
deh luk fi si'im.
Den aalava sodn two man dres op iina wait stan op saida dem.
Dehn seh,
“Unu man fram Galilee lan,
dah wai unu deh stan op deh,
deh luk op iina hevn so?
Dis siem Jesus weh God don tek op fahn mongs unu ahn get ker'op dah hevn;
wel,
ihn gwain kom bak di siem wie how unu jos si'im gaan op.”